als_Latn dik_Latn sag_Latn
Tenisi konsiderohet si një prej sporteve më të vështira dhe njëkohësisht më të shtrenjta, duhet të investosh shumë që një ditë të të kthehet shpërblimi për aq sa ke investuar. Në Maqedoni ka tenistë që kanë pasur paraqitje dinjitoze nëpër gara ndërkombëtare. Më i spikaturi për momentin është Besir Durguti. Shumë njerëz kanë parë tenis, mbase ju pëlqen edhe vet të luajnë, por pak prej tyre janë në dijeni me çfarë sfidash përballen tenistët profesional. Një jetë me rregulla strikte, regjim gjumi, ushqimi, ushtrime intenzive janë gjërat më normale që bëjnë ata që vendosin të merren profesionalisht me këtë sport. Besiri e bën çdo gjë me qejf dhe shumë vullnet. Ai flet për portalin Tetova1 rreth tenisit, hapat e parë, garat, jetës së përditshme dhe vajzave. I ngacmon ai vajzat apo është djalë i urtë? Më poshtë lexoni intervistën e plotë me tenistin seksi!
Gazetare: Dona Kuçi/ Tetova1
Tetova1 – Si lindi pasioni për tenisin? Kishe ndonjë model që ndiqje, doje një ditë të ishe si ndonjë tenist me famë botërore?
Besir D. – Gjithçka lindi rastësisht, ishte ideja e prindërve se sa e imja. Babai ka qenë futbollist dhe kishte deshirë që të merrem me sport, mirëpo me sport tjetër, mos të ketë kontakt me kundërshtar, sepse sporti që ai kishte ushtruar shkaktonte shumë lendime, kishte kontakt me sportistë tjerë, kështu vendosëm që të ushtroj tenis. Jam fans i Rafael Nadal sepse edhe unë jam majtak si ai, por të gjithë lojtarët më të mirë në listë kanë stilin e tyre ndryshe nga njëri-tjetri dhe me shumë merita janë aty.
Tetova1 – Vite më parë tenisi nuk ka qënë ndonjë sport që njerëzit kishin shumë interesim, tashmë gjërat sikur kanë nisur të ndryshojnë. Nëse nuk merren profesionalisht, të paktën për rekreacion ushtrojnë këtë sport. Cilat janë arsyet që kanë ndikuar në vetëdijësimin e njerëzve se ky sport meriton po aq vemëndje dhe përkushtim sa sportet tjera?
Besir D. – Të them të drejtën çdo vit tenisi si sport po shënon rritje të interesimit te shqiptarët dhe është gjithmonë e më shumë i luajtur në Maqedoni, por edhe në vendet tjera. Mbase pse është një sport që nuk ka lëndime të shumta dhe nuk ka kontakt me kundershtarin, mund të jenë disa arsye pse e bën këtë sport të pëlqyer. Gjithashtu është edhe kontributi i tenistit serb, Novak Djokovic dhe tenistëve tjerë që kanë treguar rezultate të mira dhe janë inspirim që njerëzit të fillojnë të luajnë tenis.
Tetova1 – Shpesh ke qënë pjesëmarrës nëpër gara, me shumë triumfe. Cilën garë e konsideron më të rëndësishmen deri tani, cila fitore ti ka hapur dyert e suksesit?
Besir D. – Kam marrë pjesë në shumë gara brenda dhe jashtë Maqedonisë, kam qenë kampion në Maqedoni deri 12, 14, 16 dhe 18 vjet, ndërsa për senior kam përfunduar i dyti. Poashtu kam rezultate të mira internacionale. Në vitin 2014 isha në turne internacional me vlerë 10,000 dollarë për Atp pikë në Ankara të Turqisë. Kisha lojë me një lojtar nga Belgjika, seti i parë më takoi mua me 6-3, i dyti i takoi atij me 6-1, por në fillim të setit të tretë kisha problem me muskulin e këmbës, kundërshtari kishte 4-1, mirëpo mblodha forcën dhe e ktheva rezultatin në favorin tim me 6-4, kjo lojë më ndihmoi shumë të kem vetbesim se çdo mund të arrihet me durim, forcë dhe punë .
Tetova1 – Tenisi konsiderohet si një prej sporteve që do goxha impenjim dhe investim nga ana monetare. Ke arritur ta kompensosh sadopak atë që ke investuar duke fituar çmime, tituj, kupat, medaljet që ke dëshiruar?
Besir D. – Mund të thuhet se tenisi ëshë një nga sportet më të shtrenjta i cili ka nevojë për seanca ushtrimesh kualitative me trajner profesional, por edhe shumë udhëtime në vende të ndryshme, natyrisht në çdo turne varet nga fitoret aq para edhe fiton, mirëpo për mua do të ishte e pamundur t’i mbuloj shpenzimet pa ndihmën e prindërve të mi të cilët i falenderoj shumë .
Tetova1 – Cili tenist/e të pëlqen për mënyrën si e zhvillon karrierën, teknikën që përdor kundrejt kundërshtarëve, etj.?
Besir D. – Siç thashë jam fans i Rafael Nadal, më pëlqen stili i tij, ka arritur shumë në këtë sport me shumë punë, është një luftëtar i madh në fushën e tenisit, shumë punëtor. Së fundi më pëlqen edhe lojtari austriak Dominic Thiem, i cili po bën lojëra shumë të mira, është kualitativ, ka rezultate të mira në të gjitha fushat e tenisit si në rërë, beton dhe bar.
Tetova1 – A është e vështirë të bëhet balansi mes tenisit dhe jetës së përditshme të një të riu? Si e menaxhon kohën? Sa kohë të merr ky sport? A të le hapësirën e duhur për shkollim dhe obligime të tjera?
Besir D. – Me kalimin e kohës njeriu mësohet me këtë ritëm të jetesës, jam student i çrregullt në Universitetin Fon ku studioj sport dhe menaxhment, pasi kohën më të madhe të ditës e kaloj në ushtrime. Zakonisht në ditë kam rreth 3-4 orë tenis dhe dy orë fitness, më ngel shumë pak kohë e lirë, por përpiqem ta menaxhoj sa më mirë atë periudhë të ditës.
Tetova1 – Si është një ditë e zakonshme e një tenisti? Sa herë në ditë ushtron, cila është koha e përshtatshme për ushtrime?
Besir D. – Ushtrimet me tenis më fillojnë rreth orës 9 dhe mbarojnë në 11, pastaj nga ora 3 gjer në 5 kam fitness, një pauzë të vogël dhe vazhdoj edhe me dy orë tenis. Ky është orari nga e hëna deri të premten, të shtunën kam dy orë tenis dhe dy orë fitness, ndërsa të dielën e kam ditë të lirë. Është një sport që kërkon shumë punë dhe përkushtim të madh.
Tetova1 – Si çdo sport edhe tenisi duhet të ketë një regjim ushqimi e fjetje. Është e vështirë t’i përmbahesh rregullave, i ke thyer ndonjëherë këto rregulla?
Besir D. – Jam i ri dhe si çdo bashkëmoshatar kam dëshirë të dal dhe të zbavitem, por dua të jem në maksimum i përkushtuar ndaj kësaj që bëj, sporti nuk do vetëm ushtrime, duhet të kesh kujdes me gjumin dhe kryesisht duhet të kesh kujdes të madh se si ushqehesh gjatë ditës .
Tetova1 – Si i ka marrëdhëniet me vajzat Besiri? Je ti ngacmuesi apo i ngacmuari nga ato?
Besir D. – (Qesh) Kam marrëdhënie të mira, ka raste jam ngacmuesi, por ndodh të jem edhe i ngacmuari.
Tetova1 – Në çfarë situate gjendet tenisi në Maqedoni, a ka vëmendjen e duhur nga mediumet, si qëndron puna me terrenet për stërvitje, garat në përgjithësi, sa kanë përkrahjen e shtetit dhe sponzorëve privat ata që merren profesionalisht me tenis?
Besir D. – Kohët e fundit ka interesim të madh për këtë sport, kur takoj njerëz me pyesin për ndonjë gjë, duan këshilla se ku dhe si të fillojnë me tenis, përpiqem gjithmonë t’ju ndihmoj ngaqë e di edhe vetë sa i vështirë ka qenë fillimi për mua. Nga projekti i qeverisë kemi 100 fusha tenisi në të gjithë Maqedoninë, është gjë e mirë, megjithëse në shumë vende nuk janë njerëzit adekuat për menaxhimin e tyre, nuk ka trajner profesional që t’ju ndihmojë fëmijëve në progresin e tyre si tenistë profesional, janë shumë të rallë trajnerët e mirë në Maqedoni, ndërsa sa i përket anës mediatike ka interes për të promovuar talentët e rinj. Pa ndihmën e prindërve nuk do të isha këtu ku jam sot, ndihma nga ana e shtetit mungon.
Tetova1 – Cilat janë planet e Besirit? Ndonjë garë tani shpejt?
Besir D. – Planifikoj të marr pjesë në tre turne që do të mbahen në Shkup në fushat e tenisit Tennis Park në lagjen Aerodrom në klubin ku edhe i mbaj stërvitjet. Fillon në datën 21 të këtij muaji, janë turne për pikë në Atp, secili ka fond prej 10,000 dollarë. Ndërkaq unë jam në turneun kryesor, prandaj nuk duhet të garoj për kualifikime. Shpresoj të kem rezultate të mira.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn